Nøgleord

Sammendrag



Nøgleord

1. Tilnærmelse af lovgivningerne — klageprocedurerne i forbindelse med indgåelse af offentlige indkøbs- samt bygge- og anlægskontrakter — direktiv 89/665 — pligt for medlemsstaterne til at indføre en klageprocedure — adgang til klageprocedurerne — en virksomheds manglende deltagelse i udbuddet som følge af specifikationer, der angiveligt var diskriminerende — undladelse af at klage over de nævnte specifikationer — nægtelse af adgang til klageprocedurerne — lovlig — [Rådets direktiv 89/665, art. 1, stk. 3 og art. 2, stk. 1, litra b)]

2. Tilnærmelse af lovgivningerne — klageprocedurerne i forbindelse med indgåelse af offentlige indkøbs- samt bygge- og anlægskontrakter — direktiv 89/665 — pligt for medlemsstaterne til at indføre en klageprocedure — adgang til klageprocedurerne — fortabelse af interesse i opnåelse af en kontrakt, såfremt et mæglingsorgan ikke er blevet inddraget — ulovlig — (Rådets direktiv 89/665, art. 1, stk. 3)

Sammendrag

1. Artikel 1, stk. 3, og artikel 2, stk. 1, litra b), i direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, som ændret ved direktiv 92/50 om samordning af fremgangsmåderne ved indgåelse af offentlige tjenesteydelsesaftaler, skal fortolkes således, at bestemmelserne ikke er til hinder for, at det antages, at en person efter tildelingen af en offentlig kontrakt ikke har adgang til de klageprocedurer, der er fastsat i det nævnte direktiv, når denne person ikke har deltaget i udbuddet med den begrundelse, at han ikke ville have været i stand til at levere samtlige udbudte ydelser som følge af, at der var specifikationer i udbudsmaterialet, som angiveligt var diskriminerende, men alligevel ikke har klaget over de nævnte specifikationer inden tildelingen af kontrakten.

Med hensyn til den manglende deltagelse i udbuddet vil det ganske vist være urimeligt at kræve, at en virksomhed, der hævder at have lidt skade som følge af diskriminerende bestemmelser i udbudsmaterialet, skal afgive bud inden for rammerne af det omhandlede udbud, inden den kan anvende klageprocedurerne i direktiv 89/665 over for sådanne specifikationer, selv om virksomheden, som følge af de nævnte specifikationer, ikke har nogen chance for at få tildelt denne kontrakt. Virksomheden vil derfor i denne situation være berettiget til at klage direkte over de nævnte specifikationer, hvilket endog kan ske inden afslutningen af udbuddet af den pågældende offentlige kontrakt.

Derimod er det forhold, at ikke indgives en sådan klage og ventes med at klage over udbuddet til den kompetente instans, indtil beslutningen om at tildele kontrakten er blevet meddelt, idet denne klage netop støttes på, at de nævnte betingelser er diskriminerende, ikke i overensstemmelse med direktiv 89/665’s formål om hurtighed og effektivitet. Under disse omstændigheder kan afvisningen af at anerkende en interesse i at opnå den omhandlede kontrakt og dermed retten til at få adgang til klageprocedurerne i direktiv 89/665 ikke skade den effektive virkning af det nævnte direktiv.

(jf. præmis 28, 29, 37, 39 og 40 samt domskonkl. 1)

2. Selv om artikel 1, stk. 3, i direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, som ændret ved direktiv 92/50 om samordning af fremgangsmåderne ved indgåelse af offentlige tjenesteydelsesaftaler, udtrykkeligt giver medlemsstaterne hjemmel til at fastsætte de nærmere bestemmelser, hvorefter de skal give alle personer, der har eller har haft interesse i at opnå en bestemt offentlig kontrakt, og som har lidt eller vil kunne lide skade som følge af en påstået tilsidesættelse, adgang til de i dette direktiv fastsatte klageprocedurer, giver dette imidlertid ikke medlemsstaterne mulighed for at anlægge en fortolkning af begrebet »interesse i at opnå en offentlig kontrakt«, som kan være til skade for direktivets effektive virkning. Det forhold, at adgangen til de i direktivet fastsatte klageprocedurer betinges af, at sagen først forelægges et mæglingsorgan, er i strid med direktivets formål om hurtighed og effektivitet.

Denne bestemmelse skal derfor fortolkes således, at den er til hinder for, at en person, der har deltaget i et udbud af en offentlig kontrakt, anses for at have mistet sin interesse i at opnå denne kontrakt som følge af, at han undlod at forelægge sagen for et mæglingsorgan, inden der blev indgivet en klage i henhold til det nævnte direktiv.

(jf. præmis 42 og 43 samt domskonkl. 2)